钦定古今图书集成/明伦汇编/氏族典/第580卷 > 耶律铎轸
## 钦定古今图书集成/明伦汇编/氏族典/第580卷 > 耶律铎轸

按《辽史耶律铎轸传》：“铎轸，字敌辇，积庆宫人。仕统和
间，性疏简，不顾小节。后侵宋，总羸师以从。及战，取绯
帛被介胄，以自标显，驰突出入敌阵，格杀甚众，太后
厚赏之。开泰二年，进讨阻卜，克之。重熙间，历东路统
军使，天德军节度使。十七年，城西边，命铎轸相地及
造战舰，因成楼船百三十艘。上置兵，下立马，规制坚”
壮，称旨。及西征，诏铎轸率兵由别道进会于河滨。敌
兵阻河而阵，帝御战舰，绝河击之，大捷而归，亲赐卮
酒，仍问所欲。铎轸对曰：“臣幸被圣恩，得效驽力，万死
不能报国，又将何求？”帝愈重之，手书铎轸衣裾曰：“勤
国忠君，举世无双。”卒于官，年七十。子低烈，历观察、节
度使